उसने मुंडी हलाइयै गलाया : "सत बचन महाराज! में जरूर गै भेजी देङ। बाहर जाने दा इयै रस्ता ऐ नां? ए काफी बड़ा शैर ऐ-इत्थें हर चीज बस्त मिली सकदी होनी ऐ? महाराज, सच्च आक्खनां, औं तुसाड़ी नेकी कदें नेईं भुली सकङ।" इन्ना गलाइयै उसने दोआठीं नमस्कार कीता ते बक्सा कच्छी हिट्ठ लेइयै टुरदा होआ। अपूर्ब ने हून उसदी नोहार धरोइयै दिक्खी। उमर उसदी सक्खर नेईं--पर ठीक ठीक किन्नी ऐ-ए दसना मुशकल ऐ। अनेक चाली दी नशे बाजी ने शायद दसें-बरें दा भलेखा पाई छोड़े दा ऐ। चेहरा ऐ ते गोरा, पर धुप्पें कन्नें त्रामें रंगी होई गेदा ऐ। सिरे दे लम्मे ते खुश्क रुक्खे बाल मत्थे तोड़ी लमके दे न। नक्क तलवारै दी धारै वाला लेखा तेज ते नोकदार ऐ शरीर पतला, हत्थै दिआं औंगलीं लम्मिआं ते पतलिआं-सारे शरीरै पर भुक्ख ते अत्याचारै दा छौरा पेदा लबदा ऐ। उसदे चली जाने परैंत अपूर्ब गी दुख-जन बझोआ। ए गल्ल उसने समझी लेई ही जे इस आदमी गी मते रपे देने बे-अर्थ न। पर होर कोई उपकार कीता लोड़चादा हा उसदा। पर इस बारे च झूरने दा मता समा नेहा। उस ने टिकट लेइयै गड्डी च बौने दा सरिता करना हा।